text: Forsvundet psykiatrisk patient fik politiet afsted
  19 september 2017 kl. 04.22
  Da en psykiatrisk patient i nat valgte at forlade psykiatrisk afdeling på Aabenraa Sygehus, måtte politiet ud og lede ved motorvejen.
  Det startede dramatisk, da Syd- og Sønderjyllands Politi i omkring midnat blev kaldt ud for at lede efter en psykiatrisk patient, der havde forladt psykiatrisk afdeling på Aabenraa Sygehus. Det fortæller vagtchef ved Syd- og Sønderjyllands Politi, Nikolaj Hølmkjær til TV SYD.
  Politiet valgte at nedsætte farten på motorvejen ved Rødekro, mens de ledte efter manden, som de mistænkte kunne være selvmordstruet. 
  Men allerede en halv time senere kunne de afblæse aktionen.
  Manden var såmænd bare taget hjem, og han ringede selv til politiet, da han hørte om postyret. Han valgte efterfølgende at lade sig udskrive fra psykiatrisk afdeling, hvor han var frivilligt indlagt.
  